Papersnake/gushiwen huggingface dataset:
金陵杂兴二百首
苏泂（宋代）

小小游车四面红，美人花貌映玲珑。
随车更有郎行马，散入钟山十里松。
兰子野晚节轩
冯延登（金朝）

华颠益信寸心丹，直道宁论末路难。不叹士元淹骥足，但忧仲叔累猪肝。

篱根佳菊分秋色，檐外长松耐岁寒。几有琴书尊有酒，却愁儿辈觉清欢。
题也可庄上见一空 其一
陈献章（明代）

交交黄鸟弄春晴，也可山庄隐几听。莫以山林笑流俗，山人元是此山灵。
十五夜看月
赵蕃（宋代）

碧天涌出烂银盘，万里颠风落树端。
懒复持杯向渠问，径思飞步蹑翔鸾。
冬日杂兴
赵蕃（宋代）

愦愦若有失，岑岑殊未佳。
枯藜茅屋静，高枕竹窗斜。
冬日谁云短，吾生幸有涯。
薰炉微结篆，茗盌细浮花。
用前韵酬雪霁
陈造（宋代）

东风吹暖擅年华，不放江云颺素葩。
嫩碧忽看摇水面，暗香已复辨梅花。
尘埃怜我褐之交，名德思君留子嗟。
沈辱清诗祁滞思，真成酒病荐真茶。
和裴仲谋雨中自石塘归
黄庭坚（宋代）

裴友西来咏古风，驱驰万象笔端空。
尚将物色留分我，远近青山烟雨中。
题桃花扇乐府 其一
汪桐（清代）

昆老能歌柳善谭，九州铁错铸何堪。公然一疏清君侧，痛煞宁南与靖南。
句
翁宏（五代）

万木横秋里，孤舟半夜猿。（《送人》）

漏光残井甃，缺影背山椒。（《咏晓月》）

风回山火断，潮落岸冰高。（《湘江吟》）
次韵冯仲远听邻舟孟监州琵琶
周权（元代）

江州司马真愁绝，浔阳夜醉黄芦月。琵琶拨动儿女情，泪湿青芦写凄切。

汉东杰客老监州，云梦胸中吐奇崛。春风斗酒忽邂逅，暮雨扁舟谈激烈。

酒酣古调手自传，鹍弦撼动龙香拨。抑扬按节气雄放，清度回飙激林樾。

迢迢诉尽出关情，汉宫往事孤鸿灭。黄云万里绝音尘，马上谁能记呜咽。

新声洗尽《郁轮袍》，清和扣舷歌间发。曲终一笑两茫然，江水泠泠满襟雪。
次韵施德初游齐山
洪适（宋代）

诗尘谁复数齐梁，小杜文章楚大邦。曾为黄花酬九日，至今陈大擅三江。

新亭高下依乔木，远岫参差进曲窗。著屐与君时茗饮，后车何必酒盈缸。
兰雪斋为沈德源赋
凌云翰（元代）

猗猗谷中兰，粲粲丛上雪。春风有时来，绿艳终不灭。

志士多古有，君子有贞节。于焉抱清润，允矣全脩洁。

孔操寡知音，郢歌谩成阕。兴言得同心，援琴写幽咽。
托嘉本初上人寄题灵谷寺
沈周（明代）

帝阙东来灵谷寺，个中但少一寻师。千行松下当容杖，八德泉头尚欠诗。

今日林惭应属我，旧时墩姓又从谁。轻缣淡墨追空影，白发真游未是迟。
王东卿惠墨戏副之以诗因次韵谢之
蔡戡（宋代）

枯槎怪石出天然，笔力挽回三百年。
但见毫端侔造化，不知胸次蕴天渊。
次韵寄卢行之三首 其一
许景衡（宋代）

万叠遥山锁暮烟，一江秋水渺连天。凭栏正是滕王处，下榻谁知孺子贤。

闻道白鱼方切玉，更饶黄雀正披绵。一樽吟啸无馀事，说著尘埃却可怜。
去年中秋晋阳试院用韩韵作诗复次原韵
邓琛（清代）

十年窃禄升斗微，此心已逐南云飞。胡为蹇钝似驽马，秋来空餍苜蓿肥。

去年秋院几同舍，愁见霜皋木叶稀。战诗徒夸出秀句，煮字那得疗朝饥。

何如此月就我饮，不待招邀来庭扉。阴晴万里共今夕，琼楼高处烟霏霏。

飞狐古塞未解甲，射雕落日空猎围。萤火熠耀时物变，坐见清露沾裳衣。

苍龙角尾仰不见，王良天驷谁为鞿。惟应幽人无检束，看花步月山中归。
春日旅次
朱庆馀（唐代）

林中莺又啭，为客恨因循。故里遥千里，青春过数春。

弟兄来渐少，岁月去何频。早晚荣归计，中堂会所亲。
原上
晁补之（宋代）

闭门遗日月，原上感年华。
久旱无场藿，重阳有野花。
萧萧几家静，脉脉一歧赊。
向晚悠然去，秋风马尾斜。
詹伯尹挽词二首 其二
周紫芝（宋代）

平生危论剧倾河，应合飞腾上谏坡。富贵腥膻真梦耳，死生名节奈君何。

欲求佳传无千斛，但把青魂付九歌。斗酒淋漓浇宿草，西风老泪不胜多。
雁塔瑶篸
郑廷櫆（明代）

崒嵂浮图奎壁东，冷光晴挂水晶宫。擎天柱琢千寻玉，捧日轮生八面风。

宝铎有时闻斗畔，水虬和雨跃鸿濛。游人坐觉云梯迥，百二山河入梦中。
恭挽宁宗皇帝
魏了翁（宋代）

玉册宗昭考，宁王德比纯。
宫庭天事业，庙室祖精神。
遣奠俄廞马，书言痛获麟。
人穷天亦慼，雨雪故连春。
满庭芳·阳复今朝
佚名（宋代）

阳复今朝，月圆明日，渭溪改观风光。今枝孕秀，馀庆衍天潢。诞风真英间世，群仙贺、喜萃华堂。那勘见，灵椿未老，丹桂两芬芳。烛摇，香雾拥，翠蛾歌舞，齐上椒觞。且殷勤仰祝，华算等天长。况蕴智谋韬略，维城志、屏翰君王。待收取、平戎功业，军国赖平章。
宫人斜
周文璞（宋代）

魂魄凄凉掩暮尘，野花山叶自精神。
年年中使头边过，暗里相看似路人。
奉吾母来札喜志
阮恩滦（清代）

画楼寂寞正徘徊，惊报家书一纸来。半是欢欣半还惧，先看函面莫轻开。
次韵子都兄见寄
李洪（宋代）

五色徒夸补衮工，百年痴作蠹书虫。
尘缨黧貌惭衰相，窾木号风逼岁穷。
酌酒漫为蛇画足，覆蕉今悟鹿成空。
江村且索梅花笑，独有幽人影伴红。
将游武夷自瓯宁入建阳途中偶成
查嗣瑮（清代）

朝烟作雾寒濛濛，肩舆似水浮艨艟。风回雾敛忽见路，危桥袅艨三枝筇。

空山闻雷却见日，雨脚已过西南峰。南峰迎客复送客，出没不受浮云封。

眼看得晴雨亦好，翻覆何足关心胸。不知何年雷起蛰，满壑幼出千蛟龙。

张髯奋鬣矜爪觜，失地变作𠇗离松。山田梯水高级级，野碓凿涧寒冬冬。

老农习懒午正睡，一声布谷催春舂。觉来掬水方洗眼，笑看过客何匆匆。

我来不受尘事役，原与猿鹿相追从。幔亭锦幄渺何许，即此已足耽游踪。

泉清酒香野店净，当垆女插山花红。百钱一醉万虑失，去路隐隐随遥钟。
晚雨薄寒枕上作
周紫芝（宋代）

睡过花时常掩关，老人欢意自应阑。愁边可奈雨如许，客里不禁天尚寒。

数月乡音无雁到，一年春事已梅酸。梦馀犹忆江头路，拟唤归舟下急湍。
代同舍上黄相生辰三首 其一
仲并（宋代）

列宿东南夜有辉，门弧此际诞英奇。晏婴俭德人皆仰，召虎中英日可期。

名誉雅为天下望，孤忠自结圣君知。大椿会见千年算，应许惊乌托一枝。
送钱拾遗归兼寄刘校书
郎士元（唐代）

墟落岁阴暮，桑榆烟景昏。蝉声静空馆，雨色隔秋原。

归客不可望，悠然林外村。终当报芸阁，携手醉柴门。
学舍记
曾巩（宋代）

予幼则从先生受书，然是时，方乐与家人童子嬉戏上下，未知好也。十六七时，窥六经之言，与古今文章有过人者，知好之，则于是锐意欲与之并。而是时，家事亦滋出。由斯以来，西北则行陈、蔡、谯、苦、淮、汴、睢、泗，出于京师；东方则绝江舟漕河之渠，逾五湖，并封、禺、会稽之山，出于东海上；南方则载大江，临夏口而望洞庭，转彭蠡，上庾岭，由浈阳之泷，至南海上。此予之所涉世而奔走也。蛟鱼汹涌湍石之川，巅崖莽林貙虺之聚，与夫雨旸寒燠、风波雾毒不测之危，此予之所单游远寓而冒犯以勤也。衣食药物，庐舍器用，箕筥碎细之间，此予之所经营以养也。天倾地坏，殊州独哭，数千里之远，抱丧而南，积时之劳，乃毕大事，此予之所遘祸而忧艰也。太夫人所志，与夫弟婚妹嫁，四时之祠，属人外亲之问，王事之输，此予之所皇皇而不足也。予于是力疲意耗，而又多疾，言之所序，盖其一二之粗也。得其闲时，挟书以学，于夫为身治人，世用之损益，考观讲解，有不能至者。故不得专力尽思，琢雕文章，以载私心难见之情，而追古今之作者为并，以足予之所好慕，此予之所自视而嗟也。

今天子至和之初，予之侵扰多事故益甚，予之力无以为，乃休于家，而即其旁之草舍以学。或疾其卑，或议其隘者，予顾而笑曰：“是予之宜也。予之劳心困形，以役于事者，有以为之矣。予之卑巷穷庐，冗衣砻饭，芑苋之羹，隐约而安者，固予之所以遂其志而有待也。予之疾则有之，可以进于道者，学之有不至。至于文章，平生之所好慕，为之有不暇也。若夫土坚木好、高大之观，固世之聪明豪隽挟长而有恃者所得为，若予之拙，岂能易而志彼哉？”遂历道其少长出处，与夫好慕之心，以为《学舍记》。
春日六言十二首
刘克庄（宋代）

扶持村翁出来，问讯壶公安否。
汝寒插帽蒙头，吾渴脱巾漉酒。
叔子祠堂
彭汝砺（宋代）

不折亭下柏，不采山头石。羊公昔兹游，千载人爱惜。

焚香荐卮酒，一拜三叹息。却汎岘水波，汪洋感馀泽。
蓬莱仙人歌
洪朋（宋代）

吾闻三山在海底，贝阙珠宫照天地。谁其尸之玉鍊颜，耕耘五德长不死。

我欲遐登不惮遥，隔以弱水三万里。向来名字落人间，传道蓬莱第一仙。

吐凤雕龙乃馀事，惊蛇走兔不作难。浪凭徐福通消息，宝唾傥与春风还。
清平乐
晏几道（宋代）

双纹彩袖。笑捧金船酒。娇妙如花轻似柳。勤客千春长寿。

艳歌更倚疏弦。有情须醉尊前。恰是可怜时候，玉娇今夜初圆。
刘少监挽诗
魏了翁（宋代）

天子龙飞日，东征与子同。
俄将满舡月，换却打头风。
志尚观其始，规模识所终。
人才眇然甚，胡不憗遗公。
送刘叔有还古鼎
方回（元代）

我尝飞过洞庭湖，但有青天地欲无。
出峡蜀人趋鼎沣，溯江阃欲千巴沦。
飘零诗酒全可梦，流落兵戈剩此躯。
今日升平归去好，泛洲应有橘千株。
寄杨子东
周昉（明代）

钱塘旧友知谁在，万里滇南见子东。
夜市斗茶凉雨后，晴湖载酒夕阳中。
龙梭织锦翻新样，凤绣萦丝记旧工。
不是吾侪不归去，六桥行处草茸茸。
尾犯（林钟商）
柳永（宋代）

晴烟幂幂。渐东郊芳草，染成轻碧。野塘风暖，游鱼动触，冰澌微坼。几行断雁，旋次第、归霜碛。咏新诗，手捻江梅，故人赠我春色。

似此光阴催逼。念浮生、不满百。虽照人轩冕，润屋珠金，于身何益。一种劳心力。图利禄，殆非长策。除是恁、点检笙歌，访寻罗绮消得。
哭李商隐
崔珏（唐代）

成纪星郎字义山，适归高壤抱长叹。
词林枝叶三春尽，学海波澜一夜干。
风雨已吹灯烛灭，姓名长在齿牙寒。
只应物外攀琪树，便著霓裳上绛坛。

虚负凌云万丈才，一生襟抱未曾开。
鸟啼花落人何在，竹死桐枯凤不来。
良马足因无主踠，旧交心为绝弦哀。
九泉莫叹三光隔，又送文星入夜台。
乞假东归留别同人
宋弼（清代）

天际微霜下雁声，红茱黄菊总关情。山形龙虎通云气，客子荆高有酒名。

五亩敢言归卧稳，诸公努力答时清。西风莫漫愁萧瑟，尺五城南日正明。
山居
舒岳祥（宋代）

雀饮梅心雪，鱼吞水面云。山居差有味，世事不堪闻。

野烧穷狸穴，晴霄转雁群。溪寒春未著，闰月压馀分。
秋日野步和王觉民十六首
王之道（宋代）

箪瓢不失生涯在，诗酒何当习气除。
欲倩雕弧落新雁，足间寻觅子卿书。
薛士昭寄新柑分赠知宗提舶知宗有诗次韵
王十朋（宋代）

书后谁题字，乡人远寄柑。荐新思起孝，知味戒生贪。

罗帕分犹未，金门献正堪。命名聊别伪，在果独称甘。

白雪初盈树，黄金忽满篮。霜天欣始熟，茅舍饱相谙。

客重开须请，儿痴食更婪。柳诗吟不厌，谢赋读常耽。

若蜜萍难比，如拳栗有惭。公家安定法，想见日酣酣。
人日出游湖上十首
杨万里（宋代）

上竺雪来时，四山都作冻。
团团玉屏风，围绕浑无缝。
丁巳秋重至青原有感六叠旧韵 其一
罗洪先（明代）

入谷寻源久未逢，空花落尽欲谁从。凭栏此日看秋水，隔院何谁扣暮钟。

衰壮自怜身是幻，将迎不为病方慵。点睛且袖閒来手，敢道长廊少画龙。
椒溪滩
李镗（宋代）

一梁中截两山连，雪布寒飞几竅穿。
深鉴却疑通禹穴，长流应竅比潮泉。
崆峒影里分三峡，太极图中会百种。
神斧何年平石壁，新题放我得深镌。
水龙吟（夷陵雪作）
管鉴（宋代）

晓来密雪如筛，望中莹彻还如洗。梅花过了，东风未放，满城桃李。碎翦琼英，高林低树，巧装匀缀。更江山秀发，田畴清润，满眼是、丰年意。

谁念危楼独倚。共飘零、茫茫天外。毫端句涩，杯中酒减，欢情难寄。天为凄凉，暂时遮尽，黄茅白苇。但神州目断，珠宫玉阙，缈三千里
漫歌八曲。大回中
元结（唐代）

樊水欲东流，大江又北来。樊山当其南，此中为大回。

回中鱼好游，回中多钓舟。漫欲作渔人，终焉无所求。
上清观
陈嘉言（唐代）

上清楼阁倚苍冥，风扫松关昼不扃。溟海潮来浮岸白，罗浮峰近拂帘青。

星君像古犹存画，仙履声残尚有亭。当日紫霞何处去，试将往事扣山灵。
贺圣朝（双调）
张先（宋代）

淡黄衫子浓妆了。步缕金鞋小。爱来书幌绿窗前，半和娇笑。

谢爱姊妹，诗名空杳。何曾机巧。争如奴道，春来情思，乱如芳草。
宿西畴曹教授宅
方回（元代）

宿羽同夜林，天明各分飞。
人生尘土内，别易会合稀。
我自钱塘来，君从宣城归。
初喜望颜色，昔癯今似肥。
细视久乃觉，翛然不胜衣。
老至故当尔，閒心厌尘鞿。
户门岂可忽，仁宦未为非。
迩来三径荒，园花減芳菲。
政坐行作吏，耕透始愿违。
子婿环我前，设席灯烛煇。
邃庑考画鼓，崇盘荐琼蕤。
友道比衰丧，闻客扃重扉。
独此意不然，壶倒觞屡挥。
酒醒日已出，行行穿山围。
回首重回首，晴川渺烟霏。
分题得雪浪斋石
刘学箕（宋代）

四海广大万山立，奇怪崷崒几岩石。
弃而达者庸有之，爱乐每恨沙土蚀。
忽然一旦获所遇，刮垢磨光呈美质。
骚人讽诵脱诸口，世宝不减和氏壁。
东坡居士岂好奇，偶尔得之心良怡。
巨盆沃以清涟漪，脉络雪浪从横施。
平生我屡哦此诗，恨不见石心飞驰。
何人志古墨写迹，剡藤染就贴东壁。
似是而非不可知，诵诗对画长嗟咨。
同叶翰林游虎丘分韵得丘字
程俱（宋代）

四顾渺平野，孤撑见林丘。常疑涌地出，傥复海所浮。

上有千人台，灵踪想前脩。无情肯深义，顽石亦点头。

下有百尺渊，神光干斗牛。阴崖不见日，草木皆先秋。

两晋多达士，东亭抑其流。结庐远车马，寄此山之幽。

一朝施白足，弃去如毛輶。矧伊桑下宿，肯作贾胡留。
快往得李冰叔大令复书补示客秋赠行旧句次韵却寄
李桓（清代）

西园飞盖渺难扳，失喜鱼书快往还。慰我停云思霭霭，宜人凉往况潸潸。

三秋别绪萦潭水，万里诗情到海山。为报烦忧都解脱，一心空洞一身闲。
群鱼龟蟹图
宋褧（元代）

紫蟹玄龟素鬣鱼，悠扬作队出菰蒲。吴中饿殍须南食，肠断腥风是画图。
旭日
文彦博（宋代）

乍出扶桑海，如轮隐半规。未晞槃上露，已侧槛中葵。

赫奕晨霞映，空濛晓雾披。君看可怜处，偏在照梁时。
游仙二十四首 其五
吴筠（唐代）

怡神在灵府，皎皎含清澄。仙经不吾欺，轻举信有徵。

畴昔希道念，而今果天矜。岂非阴功著，乃致白日升。

焉用过洞府，吾其越朱陵。
哭苏子美三首 其二
韩维（宋代）

魄动书流怆，诚通梦告悲。人生要有尽，君没竟何施。

白日空尘几，春风自酒卮。旅魂归未得，藁葬近要离。
寄鲁山兄
方岳（宋代）

摇落山城暮，行人返照边。
乱蝉鸣古柳，独鹤下遥川。
秋事无多日，寒花又一年。
故应深夜雨，重忆对床眠。
赵季茂通判惠诗走笔奉和十篇
岳珂（宋代）

晴佳雨亦宜，云黑又催诗。
静处景俱胜，閒中趣自知。
攀条随客嗅，卷叶看儿吹。
世事只如此，吾今何所为。
寿王修斋枢密
陈著（宋代）

楚楚青琅玕，亭亭上碧落。层层凛秋棱，不与春芳约。

动摇清风生，尘浊空万壑。常时一味静，水月环采若。
神木歌
黄爵滋（清代）

东府城空王气摧，万岁山前宫殿开。大木参天工失裁，无用为用神驱来。

置之东门象出震，观者峨峨诧山峻。雷轰电裂百怪避，卧理坤维作雄镇。

中空外廓如枯槎，剥落藓石嵌风沙。白昼茫茫苍海立，老龙睒矐灵蛟拿。

君不见有明中叶貂珰煽，西山土木诛锄遍。又不见潢池兵燹肆毒痡，蜀山碧血明社墟。

沧桑阅尽惟神木，回首苍凉泣马湖。
即事 其三
许景衡（宋代）

城外黄河四面流，此中真个是瀛洲。鸡豚散处看渔市，芦苇丛中认马头。

子美凄凉聊遣兴，贾生卑湿不无忧。相过喜得田郎子，时有新诗与唱酬。
李赞皇画像
张耒（宋代）

管乐久寥阔，兴王一士多。
平生自龙虎，功业在山河。
公子悲黄犬，骚人赴汨罗。
当年阅川恨，流落复如何。
送泳宰安溪 其一
林希逸（宋代）

好为君王去字人，乃翁知汝耐清贫。求民疾痛当如子，有道弦歌是悦亲。

月解前期须趣办，日生公事怕因循。扫除诗癖祗勤政，最急无如赋役均。
主簿程同年和永平门诗再赋四绝因以赠别 其二
王十朋（宋代）

高唱犹嫌二谢平，偏师能破五言城。鄱人口诵新门记，已作雷门振大声。
曲江独行，招张十八
白居易（唐代）

曲江新岁后，冰与水相和。南岸犹残雪，东风未有波。

偶游身独自，相忆意如何。莫待春深去，花时鞍马多。
杂书幽居事
陆游（宋代）

庭旷多延月，斋空半贮云。
松声行路共，泉脉近邻分。
采药九蒸曝，朝真三沐熏。
林间有丛杞，绕屋夜狺狺。
登宝公塔
李流谦（宋代）

树老巢翻鹰亦化，锡飞近地鹤犹惊。
太平寺主今安在，潮打山围建业城。
题赵松云竹石幽兰
仇远（元代）

旧时长见挥毫处，修竹幽兰取次分。
欲把一竿苕水上，鸥波千顷看秋云。
东皋十首
晁补之（宋代）

尺五城南未足高，只今小杜更飘飖。
暮烟疏雨从君胜，玉子文楸听我饶。
三茅观李仁父刘文潜员显道赵温叔崔子渊置酒分韵得高字
张栻（宋代）

节物岁云暮，九衢尘满袍。起我二三友，招要步林皋。

仰看冥飞鸿，俯览千丈涛。石径上深窈，竹风更萧骚。

杯槃自真率，更起泻浊醪。叹我会合难，慰我涉历劳。

薰然乡社游，饮少意已陶。我亦寿长者，万里欣所遭。

嗟哉士业艰，逝矣日月滔。古义重金石，外物真秋毫。

愿言共勉厉，勿负岷山高。
梅花十绝答石塘二林
刘克庄（宋代）

翁与梅花即主宾，月中缟袂对乌巾。
不知卫玠何为者，举世推他作玉人。
次韵子瞻感旧
苏辙（宋代）

还朝正三伏，一再趋未央。
久从江海游，苦此剑佩长。
梦中惊和璞，起坐怜老房。
为我忝丞辖，置身愿并凉。
此心一自许，何暇忧陟冈。
早岁发归念，老来未尝忘。
渊明不久仕，黔娄足为康。
家有二顷田，岁办十口粮。
教敕诸子弟，编排旧文章。
辛勤养松竹，迟莫多风霜。
常恐先著鞭，独引社酒尝。
火急报君恩，会合心则降。
碧梧翠竹堂
瞿智（元代）

高堂背郭对青山，尽日褰帷景界宽。碧树欲随鸾影瘦，绿筠长伴鹤翎寒。

水晶帘动云成片，环佩声閒雪作团。久负故人诗酒约，不嫌径去倚阑干。
长溪林一鹗秀才有落发之愿示及诸贤诗卷因题其后二首 其二
朱熹（宋代）

贫里烦君特地过，金襕谁与换鱼蓑。它年云水经行遍，佛法元来本不多。
偈颂七十六首
释子益（宋代）

问处分明答处亲，太平天子太平臣。
等闲喝散千峰雪，此土西天一样春。
度浮桥至南台
陆游（宋代）

客中多病废登临，闻说南台试一寻。
九轨徐行怒涛上，千艘横一大江心。
寺楼钟鼓催昏晓，墟落云烟自古今。
白发未除豪气在，醉吹横笛坐榕阴。
春晚紫微省直寄内
苏颋（唐代）

直省清华接建章，向来无事日犹长。花间燕子栖鳷鹊，

竹下鹓雏绕凤凰。内史通宵承紫诰，中人落晚爱红妆。

别离不惯无穷忆，莫误卿卿学太常。
北望
李纲（宋代）

迢迢休北望，汩汩正南迁。出处岂无意，阨穷那问天。

销愁凭酒盏，遣兴赖诗篇。诗酒吾家事，从今号谪仙。
和王应夫见贻六首
曹勋（宋代）

冥心艰苦走南隅，每读清言意已摅。
竹简固尝窥远业，山阴何止识遗书。
云间未省三年别，海上今欣一笑初。
乘兴此来传句法，颇容求益董梧锄。
蝶恋花·花占枝头忺日焙
张炎（宋代）

花占枝头忺日焙。金汞初抽，火鼎铅华退。还似瘢痕涂獭髓。胭鼎淡抹微酣醉。数朵折来春槛外。欲染清香，只许梅相对。不是临风珠蓓蕾。山童隔竹休敲碎。
跋虞丞相与赵撙节使帖还其犹子济二首
杨万里（宋代）

侧厘一幅落云烟，意豁神倾叹两贤。
从古将门长出将，眼看小阮勒燕然。
塞上曲
黄庭坚（宋代）

十月北风燕草黄，燕人马肥弓力强。
虎皮裁鞍鵰羽箭，射杀山阴双白狼。
青毡帐高雪不湿，击鼓传觞令行急。
戎王半醉拥貂裘，昭君犹抱琵琶泣。
红神子·杏花村馆酒旗风
谢逸（宋代）

杏花村馆酒旗风。水溶溶，飏残红。野渡舟横，杨柳绿阴浓。望断红南山色远，人不见，草连空。
夕阳楼外晚烟笼。粉香融，淡眉峰。记得年时，相见画屏中。只有关山今夜月，千里外，素光同。
彭叔阳挽诗
洪适（宋代）

买邻乔木近，不隔一牛鸣。甲第夸新作，高楼待落成。

未教长纵壑，亦合且专城。矫首天难问，伤哉挽铎声。
遗诏敕后主
刘备（两汉）

朕初疾，但下痢耳，后转杂他病，殆不自济。人五十不称夭，年已殆十有余，何所复恨？不复自伤，但以卿兄弟为念。射君到，说丞相叹卿智量，甚大增修，过于所望；审能如此，吾复何忧！勉之，勉之！勿以恶小而为之。勿以善小而不为。惟贤惟德，能服于人。汝父德薄，勿效之。可读《汉书》、《礼记》，闲暇历观诸子及《殆韬》、《商君书》，益人意智。闻丞相为写《申》、《韩》、《管子》、《殆韬》一通已毕，未送，道亡，可自更求闻达。
偈五首 其三
释善清（宋代）

万仞嵯峨鸟道难，剑轮挥处骨毛寒。泥牛昨夜归沧海，吸得西江水尽乾。
生查子（晴色入青山）
韩淲（宋代）

晴色入青山，更见飞花晚。不是不登临，自是心情懒。

试襞小红笺，与写天涯怨。杜宇一声春，楼下沧波远。
生朝有感
吴芾（宋代）

姑溪来几日，两度见生朝。
亲旧三年隔，乡关千里遥。
梅还开旧树，柳更长新条。
只有双蓬鬓，天公不见饶。
题松涧图
陈樵（元代）

郁郁涧上松，磊磊涧中石。石泉有馀韵，松枝有馀色。

高人事幽讨，结庐此栖息。欹枕听潺湲，开轩盼溶碧。

俛仰欣有契，足以愒昕夕。我亦厌尘嚣，久焉慕岑寂。

他年倘相过，勿谓予生客。
松
韩溉（唐代）

倚空高槛冷无尘，往事闲徵梦欲分。翠色本宜霜后见，

寒声偏向月中闻。啼猿想带苍山雨，归鹤应和紫府云。

莫向东园竞桃李，春光还是不容君。
梦游海山二首
苏泂（宋代）

绀幰行空半簇花，太真扶辔极夭斜。
一声何处宁王笛，吹入春风百万家。
次韵子由送赵?几归觐钱塘遂赴永嘉
苏轼（宋代）

归舟转河曲，稍见楚山苍。
候吏来迎客，吴音已带乡。
言従谢康乐，先献鲁灵光。
已击三千里，何须四十强。
风流半刺史，清绝校书郎。
到郡诗成集，寻溪水溅裳。
芒鞋随采药，茧纸记流觞。
海静蛟鼍出，山空草木长。
宦游无远近，民事要更尝。
愿子传家法，他年请尚方。
春社出郊
李公麟（宋代）

千寻古栎笑声中，此日春风属社公。开眼已怜花压帽，放怀聊社酒治聋。

携刀割肉馀风在，卜瓦传神俚俗同。闻说已栽桃李径，隔溪遥认浅深红。
和杨孟载对花五咏 其三 折花
张端（元代）

灼灼树上花，枝枝可攀折。折以赠所思，亦复自怡悦。

今日颜色好，明日风光别。年年送清明，一树东阑雪。
蓦山溪
卢炳（宋代）

淡妆西子，怎比西湖好。南北两长堤，有庵画、楼台多少。翠光千顷，一片净琉璃，泛兰舟，摇画桨，尽日金尊倒。

名园精舍，总被游人到。年少与佳人，供携手、嬉游歌笑。夕阳西下，沈醉尽归来，鞭宝马，闹午随，簇著花藤轿。
偈颂一百三十三首 其二
释居简（宋代）

信脚行，信口道，一步登高，全身入草。知心若解相扶，好把禅床靠倒。
雍丘歌
卢襄（宋代）

胡儿倚剑摩崆峒，范阳兵火烧天红。潼关失守大将死，銮舆播天岷峨中。

貔貅兵甲照冰雪，戈头尽是生民血。鲸海扬波鱼鳖腥，中原尽作天山月。

二公擐甲怒搀枪，极斗军前皆眦裂。食穷爱妾膏斤斧，愁蹙蛾眉气如缕。

花钿宝髻谁复收，壮士相看泣如雨。霜刀抉齿肉未寒，再造皇家有英主。

雄心义骨填沟壑，不得生荣肩李郭。论功初入鹳鹊楼，图形已入麒麟阁。
凤台曲
邹亮（明代）

月明露湿宫花影，梦断瑶台桂香冷。
阑干缥缈碧云齐，银潢欲香星斗低。
紫篁吹残彩霞坠，翩然同上青鸾背。
青鸾背稳仙骨轻，玉妃笑倚珠宫迎。
铜凫漏尽秦楼曙，琼管遗声落何处？
韶州唐张文献公祠堂
郭祥正（宋代）

文献颀颀学问该，可怜为相遇嫌猜。当年致主陈金镜，后世空祠见铁胎。

武水直疑龙卧久，韶山时想鹤归来。我朝继有襄公出，谁道南方乏美材。
杂诗二首 其二
卢象（唐代）

君家御沟上，垂柳夹朱门。列鼎会中贵，鸣珂朝至尊。

死生在片议，穷达由一言。须识苦寒士，莫矜狐白温。
自集贤岭入大龙山
余阙（元代）

皖公标楚甸，兹岭孕奇形。翠积枞江浒，崇冠吕蒙城。

戒途入中林，平冈驻我旌。延望失来术，周览多所经。

峨峨石窗矗，窅窅岩岫冥。离离云朝隮，粲粲树敷荣。

关弓射鸣雁，群谷振弦声。仰怜山人居，俯悦洞下耕。

苍龙启春候，金虎收光精。权家既非学，农用或可明。

愿言同载者，为尔铸阿兵。
清明后十日观杏花旸台山复儿随儿褧女及继絜纮綮绂荷樨稻诸孙从
陈宝琛（清代）

春寒易误看花人，阴岭阳崖本不均。骤暖料难留过夜，猛风恐又簸成尘。

一年韶景容轻负，七憩禅栖未厌频。长愧胜情周与傅，山中迟伫辄经旬。
送吴定夫西归 其二
真德秀（宋代）

世情重声利，荣途足趋走。夫君独何为，经年闯林薮。

东寻金坛翁，南访玉峰叟。借问两臞仙，来时轻健否。
燕太子
薛季宣（宋代）

意气宁知错感人，姬丹秘计谩危亲。亡燕拜送于期首，政使荆卿趣帝秦。
次韵蒋次庄二首 其一
孙觌（宋代）

敝裘羸马老风尘，两鬓星星乱白纶。乘兴来寻剡溪雪，倦游归钓锦江春。

眼中了了三生梦，俗眼欣欣一笑亲。急雨催诗头上黑，凭谁唤起谪仙人。
京绥铁路项局长太夫人六秩荣庆诩诗二律 其二
陈毓瑞（清代）

麒麟阁下敞华筵，珠履三千望若仙。芝草遥连萱草秀，寿星高并婺星悬。

慈惟瑞霭平安竹，梓舍光分太液莲。更喜桄辰临九夏，好将辰日祝长年。
和丘员外题湛长史旧居
于頔（唐代）

萧条历山下，水木无氛滓。王门结长裾，岩扃怡暮齿。

昔贤枕高结，今彦仰知止。依依瞩烟霞，眷眷返墟里。

湛生久已没，丘也亦同耻。立言咸不朽，何必在青史。
入穷巷谒李材叟翘叟戏赠兼简田子平三首
黄庭坚（宋代）

只可阕中安止止，谁能铁里斗铮铮。
田多谷少无人会，譬似无田过一生。
东风第一枝 春晓荡舟三桥看柳色
殷秉玑（清代）

翠抹妆浓，清灯影瘦，好山迎我先笑。一篙花外轻回，认得去年先草。

东风破梦，强扶起、腰肢低袅。听杜鹃、频唤春归，不解春归犹早。

须自惜、瘦容婉妙。还自把、黛眉暗扫。嫩阴压住杨花，瞒却燕莺分晓。

漫天飞起，恐竟把、佳人催老。待春痕、它日飘零，只有乱萍知道。
潜山道中晚行怀方肃之四首　有引 其一
郭之奇（明代）

去年春水荡离忧，今日秋山积近愁。满月云林难指数，碧烟一带自沉浮。
孙倅书尾附二诗
曹勋（宋代）

南徐作别抵闽乡，三见春风换众芳。
若对旧游知识问，为言羁旅鬓成霜。
甲戌七月
周密（宋代）

未撤关河戍，边声动塞鸿。忧时方恤纬，闻诏忽号弓。

两鬓三秋雪，千林一夜风。寸心犹未改，何敢叹途穷。
浩气
陶安（明代）

盛大流行天地气，有生得此本豪雄。在人善养心何惧，配道无亏体自充。

刚直忘私由集义，作为助长不成功。大贤千古常如在，要处先存念虑公。
敞云楼二绝
洪咨夔（宋代）

草树成行整复斜，江头白处定芦花。
夜深更着无边月，好个楼居处士家。
江城子 其二 题黄州杏花村馆驿壁
谢逸（宋代）

杏花村馆酒旗风。水溶溶。扬残红。野渡舟横，杨柳绿阴浓。望断江南山色远。人不见，草连空。
夕阳楼外晚烟笼。粉香融。淡眉峰。记得年时，相见画屏中。只有关山今夜月，千里外，素光同。
题仇书图
钱选（宋代）

两两挟策游康衢，聚戏不异同队鱼。
忽然儿态起争竞，捐弃箧笥仇诗书。
小舟泝马湖江
度正（宋代）

横斜骤雨巾折角，屈曲小舟屋打头。
石壁愈高天愈远，乱云深处羁縻州。
仿元遗山论诗绝句 其二
王昌麟（清代）

建安风骨靡王徐，白眼何人伟抱摅。一队异军惊崛起，直教摩垒过黄初。
汉皋咏古 其一
魏晰嗣（清代）

沧浪东注水滔滔，雄郡何年启汉皋。秋兴亭孤衔岭月，春风楼迥瞰江涛。

烟波长使怀乡切，云雨空令入梦劳。此日纷纭看世态，忘机深忆丈人高。
雪后次吴江
程玄辅（宋代）

北风吹短日，孤棹倚松陵。
城郭留残雪，江流走白冰。
新诗歌自慰，好梦笑无凭。
故旧吴山下，山阴兴欲乘。
雅集图
刘祖谦（金朝）

翠雀翩翩野鹤孤，玉京人物会仙图。后来且莫轻题品，席上挥毫有大苏。
和文与可洋州园亭三十咏 披锦亭
苏辙（宋代）

春晚百花齐，绵绵巧如织。
细雨洗还明，轻风卷无迹。
萧洒参军宇六首 其二
韦骧（宋代）

萧洒参军宇，年来讼狱稀。凝尘掩丹笔，苍藓半圜扉。

晚树鸣蝉沸，虚檐斗雀飞。何须溪谷隐，即此是忘机。
和茅山高拾遗忆山中杂题五首。巢鹤
储嗣宗（唐代）

千万云间丁令威，殷勤仙骨莫先飞。

若逢茅氏传消息，贞白先生不久归。
悼六兄宗鲁
郑刚中（宋代）

王粲全身不偶然，意分所享尚绵绵。
谁知庆吊在反掌，到底死生难问天。
万顷良田空沃壤，九原幽恨独新阡。
阶庭富有诸郎外，所喜东床两婿贤。
早春桂林殿应诏
上官仪（唐代）

步辇出披香，清歌临太液。
晓树流莺满，春堤芳草积。
风光翻露文，雪华上空碧。
花蝶来未已，山光暧将夕。
送何吏部澄公赴金陵
曹义（明代）

广阳城外柳阴肥，客向金陵叹别违。酒尽红亭官树晚，鸟归青嶂夕阳微。

驿边山隐谯楼迥，江上云随画鹢飞。想得到官公事简，香凝粉署吏人稀。
舞就行诗
刘孝仪（南北朝）

依歌移弱步，傍烛艳新妆。徐来翻应节，乱去反成行。
题王晋卿所藏郑虔著色山水图
曾肇（宋代）

曾访江南鸟爪仙，误随尘网落人间。红泉碧涧春风里，尚记麻源谷口山。
合涧
陈岩（宋代）

涧分南北两源通，绕转春山翠几重。
偶尔混然成一派，滔滔东去共朝宗。
送刘公求还庐陵兼属张元亨五首
赵蕃（宋代）

雪后梅增炯炯，风前柳政徐徐。
道上有诗堪写，人回不用空书。
北山之高寿北山何先生
金履祥（宋代）

北山之高，表我东底。
惟山降神，生何夫子。
维何夫子，文公是祖。
是师黄父，以振我绪。
聚景园口号二首
高翥（宋代）

浅碧池塘连路口，淡黄杨柳护檐牙。
旧时岁岁春风裹，长见君王出看花。
成化乙未廷试受卷纪事有作时年三十 其二
程敏政（明代）

文华清禁接词林，阅卷亲劳法驾临。黄纸墨痕春淡淡，紫垣钟漏午沈沈。

风云此日开文运，忠孝何人契主心。今夜礼曹还赐烛，早随冠冕听纶音。
雨后宿刘司马池上
贾岛（唐代）

蓝溪秋漱玉，此地涨清澄。芦苇声兼雨，芰荷香绕灯。

岸头秦古道，亭面汉荒陵。静想泉根本，幽崖落几层。
帝学
许月卿（宋代）

帝学须君入，天游输我豪。
君方註老子，我自读离骚。
湖上春风好，山中夜月高。
山高君寄内，湖海我陶陶。
福州黄檗寺
翁卷（宋代）

天下两黄檗，此中山是真。
碑看前代刻，僧值故乡人。
一宿禅房雨，经时客路尘。
将行更瞻礼，十二祖师身。
糖多令（吴江中秋）
汪元量（宋代）

莎草被长洲。吴江拍岸流。忆故家、西北高楼。十载客窗憔悴损，家短鬓、独悲秋。

人在塞边头。断鸿书寄不。记当年、一片闲愁。舞罢羽衣尘面，谁伴我、广寒游。
西湖城边水阁即事
顾逢（宋代）

水阁凉亭饮宴时，遥看葛岭亦伤悲。
歌童舞女今何在，一带枯椿立鹭鸶。
满江红·灯火星桥
佚名（宋代）

灯火星桥，元宵过、春□新霁。潇洒处，梅梢雪暖，柳梢风细。嵩岳想储当日秀，麒麟来作人间瑞。快风流、小小住蓬瀛，千秋岁。书万卷，儿孙贵。家万顷，生涯计。问阴功厚德，有谁能继。鬓雪人间膺上寿，椒觞且尽樽前醉。看眼前、龟鹤伴长生，莱衣戏。
方漕躬明挽诗三首 其一
王炎（宋代）

行跸留吴会，神州久陆沉。君王经远志，臣子复雠心。

慷慨披丹悃，褒嘉拜玉音。骑箕何太速，有识共沾襟。
无题 其三
韩殷（明代）

来是空言去绝踪，峡云无迹任西东。应知御史归天上，只在襄王忆梦中。

立马望云秋塞净，分曹射覆腊灯红。须知此恨消难得，云想衣裳花想容。
小练林承事挽词二首
林亦之（宋代）

薤歌才唱已堪嗟，莫道生平隔海涯。
曾向网山图上见，蛇门东去是君家。
赠南昌宰
张蠙（唐代）

假邑邀真邑命分，明庭元有至公存。每锄奸弊同荆棘，

唯抚孤惸似子孙。折狱不曾偏下笔，灵襟长是大开门。

新衔便合兼朱绂，应待苍生更举论。
赴龙岩寺斋以诗题殿西庑
丘处机（宋代）

杖藜欲访山中客，空山沈沈澹无色。夜来飞雪满岩阿，今日山光映天白。

天高日下松风清，神游八极腾虚明。欲写山家本来面，道人活计无能名。
琵琶
宋无（元代）

一片相思木，声含古塞秋。
琵琶是谁制，长拨别离愁。
挽苏宇霖阁部 其一
陈炅（明代）

间关西浙与东闽，身是云台第一人。已拥真人兴白水，更收群彦集平津。

朱茑前道驱风伯，青雀西飞走海神。锡命已深惭未报，誓将长剑扫风尘。
和元汝功江楼待月
郭印（宋代）

危楼百尺闲临水，玉宇无云天万里。悠悠山月涌晴空，举头拭万增欢喜。

鱼龙何处深避藏，影落澄江清彻底。欲揖嫦娥上广寒，古来遭遇应无几。

吾心空洞与物齐，视我如人人如豕。那堪河岳尽播迁，富贵功名心已死。

世衰俗薄异炎凉，只有高人兴味长。此时此乐何不赏，瞥眼馀生飞电光。
文柏床
白居易（唐代）

陵上有老柏，柯叶寒苍苍。朝为风烟树，暮为宴寝床。

以其多奇文，宜升君子堂。刮削露节目，拂拭生辉光。

玄斑状狸首，素质如截肪。虽充悦目玩，终乏周身防。

华彩诚可爱，生理苦已伤。方知自残者，为有好文章。
立秋夕同陈一夔宴坐限韵
王弼（明代）

执热昏昏待得秋，真如枯涸愿清流。眼明今夜能看客，肺好明朝共出游。

遂有微凉生几上，忽惊虚籁落檐头。草堂早晚堪乘兴，升斗烦公为力谋。
僧院花
白居易（唐代）

欲悟色空为佛事，故栽芳树在僧家。

细看便是华严偈，方便风开智慧花。
谢素师惠二石
冯时行（宋代）

素师为我良古僻，野性乖疏无与适。
呼门投我清净友，翻是巴江两好石。
一石形作巢莲龟，近人团圆生素迹。
皎如孤月流清空，光逐一星斜辟易。
一石初似瓜色黄，年来应被天公劈。
枯松说与连理心，参差再合如胶漆。
两石相逢已投分，何消引我为俦敌。
与君倾盖便忘年，未害吾人缚禅寂。
方今宰相真儒生，议割三关厌夷狄。
祖宗土宇安生灵，幸以艰难念开辟。
天畿要险壮中华，一日捐之良足惜。
争如推毂老将军，远煽天风驱退鷁。
我虽孺子亦有知，不惮下圯传履舄。
嗟尔两石如有神，尚父兵书欣所习。
不应默默斋阁闲，相对人间夜寥閴。
题梅绝句四首 其二
曹家达（清代）

九英曾向上林看，晖映文章比似难。今日岭头春自好，南枝向暖北枝寒。
还家
吕本中（宋代）

解鞍歇马倦西游，过眼文书且罢休。薄酒向人殊有味，长年于罢已无求。

常情未语沟中木，俗眼能惊海上鸥。何处云山不堪隐，更谁辛苦访菟裘。
子规
刘延世（宋代）

一声迸裂青山竹，半夜沾残病客衣。
还道离於天上去，不知何苦只思归。
次韵张秀才雪
陈造（宋代）

可是春皇吝物华，群仙剪水作奇葩。壶中天地浑糜玉，风处园林尽勒花。

宿火煖寒聊榾柮，夜光落手忽惊嗟。忍饥遽拟搜诗谢，何异空肠更饮茶。
淡溪秋月
谢其仁（清代）

荡漾深溪一镜生，天光霞彩共分明。琼楼泻影含波净，金阙流辉浴水莹。

逐浪锦麟吞月色，宿沙鸥鸟惊秋声。渊渊参透真消息，莫负当前景物清。
再和张秋山杭州孤山二首
何梦桂（宋代）

处士横桥野水流，先生家住暮云稠。
百年故国成尘梦，千古青山忆旧游。
林下客盟寒白鹤，梅边诗稿问苍头。
公来但扫坟前竹，莫载虚名入帝州。
再次韵白诳简宾王二首
陈造（宋代）

鱼避清澄鸟爱昏，陶翁归计酒盈樽。
山田雨足鸠呼妇，篱院春深竹有孙。
百首旋编新赋咏，三生犹忆旧精魂。
小摩他日红尘眼，闲送蜚云过海门。
予欲复梅花庄已縳茅三间种梅数千本 其二
释今无（明代）

已近朱明洞，仙炉在此间。更谁生白羽，只有换红颜。

大药非凡宝，真心本至閒。徘徊迟语嘿，日影已衔山。
僧房
陈必复（宋代）

结庐修竹里，身外世缘轻。
滑几净如拭，小窗低更明。
夜深留佛火，人静听钟声。
共拨炉灰坐，跏趺对短檠。
和李长吉马诗（五首）
郭翼（元代）

佛郎通上国，万里进龙媒。
晓日开阊阖，虹光射玉台。
惠州
沈大成（清代）

厨传推雄郡，沙边鼓吹鸣。市桥连百艇，水驿夹双城。

帆远疑无力，山多不辨名。当年龙战地，过客涕沾缨。
将乐报恩寺次高五宜都宪壁间韵
谢廷柱（明代）

墙角桃花报改年，寺前耕犊试春鞭。空山雨后双溪涨，隔岸烟开万瓦连。

借榻禅房谈永夜，归朝官舸系晴川。廿年旅寓今重过，自喜丛林有宿缘。
再赋酬吴鞠潭
施枢（宋代）

酌酒酬春醉晚红，谁知书剑两无功。
渔竿冷浸半丝月，牛背闲消一笛风。
仙梦不随狂蝶乱，家书只倩素鱼通。
友声更拟迁乔去，底似人情较异同。
长相思·春江野泊
许禧身（清代）

风潇潇。雨潇潇。红杏林中酒旆招。杨花随地飘。

山遥遥。水遥遥。牛背村童过小桥。数声长笛高。
初至吴门示诸弟兼呈伯原教授
林希（宋代）

梦寐家山忽五春，君恩乞与守符新。便推白傅为前政，更得梁鸿作部民。

入境喜逢馀秉穗，举杯无复叹鲈莼。左司西掖诚非据，尤是诗情愧昔人。
次亚愚韵
王谌（南北朝）

丝丝杨柳拂轻烟，那惜床头买酒钱。
此段风流如不赏，一般佳致又明年。
寄王五四将仕
华岳（宋代）

周田且谓曾占易，商野何尝识梦书。
假使二君无感召，不成终老在樵渔。
翁灵舒客临川因经从访之不遇闻过村居
赵汝燧（宋代）

闻道深村里，结茅三四间。买田因种秫，移树为看山。

诗好人皆诵，身安心自闲。有时思雁荡，依旧棹舟还。
清平乐（眠大石调）
张先（宋代）

清歌逐酒。腻脸生红透。樱小杏青寒食后。衣换缕金轻绣。

画堂新月朱扉。严城夜鼓声迟。细看玉人娇面，春光不在花枝。
咏怀
黎崇宣（明代）

昔我泛黄河，滔滔溯扁舟。淮阳有馀波，徐豫无安流。

询彼九河道，皆为田与畴。蓬莱亦清浅，深谷成高丘。

大造且如此，吾生何所求。愿随安期子，逍遥以遨游。
华首台
释行敏（明代）

有约罗浮不易逢，偶来林下问仙踪。遥看茂树馀千麓，初入名山第一峰。

华首已非昔日会，缁流犹撞旧时钟。浪游欲极溪岩胜，竹杖凭须化作龙。
行经华阴
谷宏（明代）

云开太华倚三峰，积翠遥连渭水东。
远塞雁声寒雨外，离宫草色莫烟中。
秦关日落行人少，汉畴天阴古戍空。
寂寂武皇巡幸处，祠前木叶起秋风。
蛛网
郭印（宋代）

我观昆虫辈，汝形亦甚微。
吐丝织为网，元自有真相。
团团肖车轮，巧妙出天机。
事成坐其中，功力不浪施。
羽飞才一触。罥挂定无遗。
正缘有此生，谋食以疗饥。
古先大智人，创作万世规。
为民设佃渔，结绳乃效之。
仲尼善词说，姑言取诸离。
制器尚象耳，一一非妄为。
春晚
罗公升（宋代）

人在幽窗柳在阑，楼头杜宇一声残。
梦魂惊断梨花月，寂寞五更风雨寒。
述怀二首 其一
蓝仁（明代）

衰年无思独栖栖，月旦何劳更品题。自古冥飞知避弋，从来世品笑吹齑。

阶前野鹤鸡同食，谷底芳兰棘自迷。天末数峰犹在眼，微阳隐映暮云西。
展扫先茔
袁说友（宋代）

寂寞千松老，萦纡一水通。
重来惊鬓雪，遗恨满春风。
拱木人何在，伤心泪已穷。
羇怀不成寐，月落半山空。
贾谊不至公卿论
欧阳修（宋代）

论曰：汉兴，本恭俭，革弊末、移风俗之厚者，以孝文为称首；仪礼俗、兴制度、切当世之务者，惟贾生为美谈。天子方忻然说之，倚以为用，而卒遭周勃、东阳之毁，以谓儒学之生纷乱诸事，由是斥去，竞以忧死。班史赞之以“谊天年早终，虽不至公卿，未为不遇”。予切惑之，尝试论之曰：

孝文之兴，汉三世矣。孤秦之弊未救，诸吕之危继作，南北兴两军之诛，京师新蹀血之变。而文帝由代邸嗣汉位，天下初定，人心未集。方且破觚斫雕，衣绨履革，务率敦朴，推行恭俭。故改作之议谦于未遑、制度之风阙然不讲者，二十余年矣。而谊因痛哭以悯世，太息而著论。况是时方隅未宁，表里未辑，匈奴桀黠，朝那、上郡萧然苦兵；侯王僭效，淮南、济北继以见戮。谊指陈当世之宜，规画亿裁之策，愿试属国以系单于之颈，请分诸子以弱侯王之势。上徒善其言，而不克用。

又若鉴秦俗之薄恶，指汉风之奢侈，叹屋壁之被帝服，愤优倡之为后饰。请设庠序，述宗周之长久；深戒刑罚，明孤秦之速亡。譬人主之加堂，所以忧臣子之礼；置天下于大器，所以见安危之几。诸所以日不可胜，而文帝卒能拱默化理、推行恭俭、缓除刑罚、善养臣下者，谊之所言略施行矣。故天下以谓可任公卿，而刘向亦称远过伊·、管。然卒以不用者，得非孝文之初立日浅，而宿将老臣方握其事？或艾旗斩级矢石之勇，或鼓刀贩缯贾竖之人，朴而少文，昧于大体，相与非斥，至于谪去，则谊之不遇，可胜叹哉？

且以谊之所陈，孝文略施其术，犹能比德于成、康。况用于朝廷之叫，坐于廊庙之上，则举大汉之风，登三皇之首，犹决壅裨坠耳。奈何俯抑佐王之略，远致诸侯之间!故谊过长沙，作赋以吊汨罗，而太史公传于屈原之后，明其若屈原之忠而遭弃逐也。而班固不讥文帝之远贤，痛贾生之不用，但谓其天年早终。且谊以失志忧伤而横天，岂曰天年乎！则固之善志，逮与《春秋》褒贬万一矣。

谨论。
相和歌辞。从军行
皎然（唐代）

候骑出纷纷，元戎霍冠军。汉鞞秋聒地，羌火昼烧云。

万里戍城秋，三边羽檄分。乌孙驱未尽，肯顾辽阳勋。

汉旆拂丹霄，汉军新破辽。红尘驱卤簿，白羽拥嫖姚。

战苦军犹乐，功高将不骄。至今丁令塞，朔吹空萧萧。

百万逐呼韩，频年不解鞍。兵屯绝漠暗，马饮浊河干。

破虏功未录，劳师力已殚。须防肘腋下，飞祸出无端。

飞将下天来，奇谋阃外裁。水心龙剑动，地肺雁山开。

望气燕师锐，当锋虏阵摧。从今射雕骑，不敢过云堆。

黄纸君王诏，青泥校尉书。誓师张虎落，选将擐犀渠。

雾暗津浦失，天寒塞柳疏。横行十万骑，欲扫虏尘馀。
乱后同曾重伯还京师有赠
李希圣（清代）

落尽庭槐独掩门，贞元朝士已无存。空城草木秋霜早，故国江湖夜雨翻。

梦里觚棱非往日，愁中鼓角易黄昏。青衫走马章台路，珍重当时旧酒痕。
送任师中通判黄州
苏辙（宋代）

一别都门今五年，剧谈精壮故依然。
厌居巴蜀千山底，决住荆河十顷田。
老去功名无意取，身闲诗笔更能专。
黄州无事聊须饮，世俗方今自足贤。
初出京邑有怀旧林
卢僎（唐代）

赋生期独得，素业守微班。外忝文学知，鸿渐鹓鹭间。

内倾水木趣，筑室依近山。晨趋天日晏，夕卧江海闲。

松风生坐隅，仙禽舞亭湾。曙云林下客，霁月池上颜。

虽曰坐郊园，静默非人寰。时步苍龙阙，宁异白云关。

语济岂时顾，默善忘世攀。世网余何触，天涯谪南蛮。

回首思洛阳，喟然悲贞艰。旧林日夜远，孤云何时还。
代人作春闺怨十首 其八
朱升（宋代）

庭前红杏笑嫣然，前日初开蝶恣穿。轻翅不来留粉在，空教妾意憾当年。
菩萨蛮·园林寂寂春归去
苏庠（宋代）

园林寂寂春归去。濛濛柳下飞香絮。野水接云横。绿烟啼晓莺。江南鶗鴂梦。山色朝来重。小艇小湾头。苹花苹叶洲。
雪
李彭（宋代）

瑞木辞天汉，因风响触楹。光催晓鸡误，素失白鹇惊。

冰柱随门见，瑶林逐径成。南州多疠鬼，藉汝胜鏖兵。
再用元韵因简县庠诸先辈
王炎（宋代）

书生卯饭动及午，姜糁菜丝烦自煮。
异时甘脆屋渠渠，出自空肠千卷书。
竹间杵臼相敲击，茶不疗饥何苦吃。
泉新火活费裁排，呼奴更挈铜瓶来。
蜀客见之心逐逐，暂借纸窗休茧足。
归欤家在淮源边，草魁可买无青钱。
不办云腴供粥饮，空有束诗如束筍。
青箬小分鹰爪香，江上拿舟当无引。
秋夜极热三首 其二
杨万里（宋代）

秋神今岁也痴呆，行李如何草草回。白帝羽衣浑不带，炎官火伞却将来。
孙师郑求题祖庭遗迹卷子 其二
郑孝胥（清代）

奇石不可见，佛云今有图。殷勤畏庐叟，为作补天馀。
听雨堂二首
赵蕃（宋代）

曾见宋公及可公，自应诗句有家风。
不因避疾小盘礴，那得清谈半日同。
飞来寺
郑江（宋代）

澄江绿净洁于苔，群峭摩天一线开。吉贝花中闻梵呗，兜罗绵里现楼台。

榕阴浓叠千重翠，松吹晴暄万壑雷。瘦石玲珑霞缥缈，却疑岩岫亦飞来。
春苔
孙鲂（唐代）

底物最牵吟，秋苔独自寻。何时连夜雨，叠翠满松阴。

湘岸荒祠静，吴宫古砌深。侯门还可惜，长被马蹄侵。
和书天庆观贺秘监堂三首
秦观（宋代）

老仙旧地枕东城，古木参天警昼声。
我亦愿为方外友，风流何必并时生。
清平乐 邻女出游，堕钗而返，戏赠
俞浚（清代）

年华浪掷，早又梨花白。闲坐绮窗情脉脉。约伴同过绣陌。

枝头黄鸟喈喈。相扶踏遍花街。小玉嬉游不惯，忙中掉下金钗。
摊破浣溪纱 其三
程颂万（清代）

凤臆龙头内里妆。当时大小认排行。手制酉春臣滉字，建中臧。

为数唐家公案在，销魂不独马嵬香。留得人间双暖玉，鬻沧桑。
偶兴
杨亿（宋代）

芳兰滋九畹，萧蒿亦旁植。
威凤翔丹山，鸱枭犹接翼。
雅琴歌南风，蛙鸣不容息。
骊珠媚清川，鱼目光激射。
薰蕕岂同器，云壤自悬隔。
咄咄来逼人，薨薨止于棘。
发迹由屠沽，操心希桀跖。
天形固残毁，吏曹嘗摈斥。
狠羊远刀杌，黠马委衔策。
心同溪壑险，恶比邱山积。
天听本聪明，神道忧正直。
当用禦魑魅，岂令为鬼蜮。
春喉鲁陽戈，鉤颈子云戟。
肉委饿虎蹊，尸投穷发北。
饥鹰砺吻啄，猰貐磨牙食。
魂气絷酆都，膏血涂荒碛。
去草绝本根，决疽恣鍼石。
所居必污潴，遗种尽刳剔。
渠魁已殲殄，非类弥怵惕。
稂莠既芟夷，善苗渐滋殖。
君子益知命，视履如平昔。
小人竞革音，灭身在漏刻。
尧民率可封，湯網從此释。
永跻仁寿期，共造华胥域。
和农师四和前韵仍有推奖鄙薄之句再次韵
苏颂（宋代）

敬舆平日始来西。老拙方叨掌武泥。
初见鱼龙起腾跃，从陪鵷鹭共牵携。
儒林盛会沾恩饫，云阁新图预客题。
更听高谈造名理，人间无物不均齐。
题照禅师道场
赵孟坚（宋代）

重到招提十七年，吟题墨色又成嫣。蟠虬老桧枝垂舞，像刻前碑石载镌。

留赋纵然常满壁，玄机竟莫悟枯禅。道场法子丛居盛，奚复芦花施钓船。
赋得乌夜啼送苏彦刚奉母归汴
陈秀民（元代）

城头月白乌夜啼，上下择木不肯栖。昔日养雏今已飞，哑哑唤母登好枝。

乌啼亦有树，子行得无归。车中娘娘发素垂，綵旌日向东京驰。

东京土美桑枣肥，衣食可以无寒饥。乌夜啼，啼何为，岁将晏矣归来兮！
送僧东归
释文珦（宋代）

今朝送君处，草色如许新。
后会既难定，别愁那易陈。
分手限吴越，烟波渺无津。
云山更重叠，归与何峰邻。
凭人问消息，或恐非其真。
不如早重来。勿使山猿嗔。
戏杨新城
蔡圭（金朝）

长短亭中竟日忙，解鞍初喜水云乡。风前列席花钿秀，雨后行厨杏粥香。

春色纷纷惊过眼，歌声故故促传觞。蓬莱殿下同年客，定笑狂夫老更狂。
次韵章宰
陈造（宋代）

游旧多厌绝，怪君终眷知。
帐留仍碧酒，紵献更清诗。
风义固难及，月评无乃私。
相从文字乐，悔作十年迟。
谢景修惠洞庭春色
晁说之（宋代）

洞庭春色何年赋，越国王孙几种愁。
今日忽亲鹦鹉杓，当家余韵落芳洲。
次韵去非题紫逻洞
葛胜仲（宋代）

一麾谬作东诸侯，邂逅两玉陪遨游。引泉叠山作竹洞，持以奉客充淹留。

㶁㶁清流出潭底，辟疆万个那胜此。奇礓文六照幽亭，雅称幼舆岩石里。

人所应无君尽无，哦诗拥卷穷晨晡。指物程形直题署，便欲相称诗董狐。

云水相从乐复乐，汝阳太守自宾幕。不用飞章乞会稽，耸秀交流看岩壑。
郑德言暂馆于别墅
郑清之（宋代）

我如杜甫逢王翰，君似梁鸿领孟光。
花竹自惭非独乐，杼机聊喜听邻墙。
赋成宁笑老伧父，瓮熟定容同舍郎。
他日杨花飞燕子，可能长记陆宣庄。
送赵宪使除郎归班二首 其一
释元肇（宋代）

使星照福八州城，新岁还依玉座明。直上垂虹高处望，空江一片接天清。
题桂籍
姚勉（宋代）

年来文物盛江西，捷帜联翩报锦溪。
好把香名题此籍，此题已兆杏园题。
沁园春 其六 梦
尤侗（清代）

有美人兮，携手同行，其乐只且。喜化为蝴蝶，中宵起舞，唤他啼鸟，野店提壶。

一唱高山，再歌流水，听者钟期鼓者俞。长太息，曲高而和寡，其信然欤。

顾君与我何如。彼天下纷纷安足拘。叹故人千里，远遗端绮，主人仓卒，遽赠文无。

蕙带荷衣，倏来忽逝，乌有先生对子虚。开户视，不见其处矣，搔首踟蹰。
感事
宋祁（宋代）

曹鼠秦车未足多，几人曾此动悲歌。
鸿心不慕冥冥弋，凫胫长随泛泛波。
方朔一生游禁御，彦伦终古老山阿。
江淹若是真多恨，古往今来奈尔何。
题君山观招真阁六首 其五
李吕（宋代）

翚飞新楼台，像设旧金碧。焚修人已老，倚杖对山石。
送毛希瞻广文
成鹫（清代）

我爱毛安阳，高节难为匹。一命足承欢，欣然捧郡檄。

怀古钦芳踪，千秋谁继述。翘首铁城隅，星峰何崒嵂。

川岳毓精英，佳气殊葱郁。爰有丹徒公，清风振群物。

彭泽赋归田，东林问遗逸。乘兴枉篮舆，高论投胶漆。

羡君伟男儿，相随过蓬荜。格外恕疏慵，许结王生袜。

駊騀千里驹，空群遽超忽。驾言骋八荒，风驰还电拂。

结发对大廷，韬光丰劲翮。昨日尚趋庭，今朝衔命出。

筮仕得儒官，亦复为亲屈。琴书事远游，雄才居散秩。

过我旧林泉，话别还促膝。笑指鳄湖东，扁舟去何疾。

遥遥秦岭云，望望韩江日。云日映青毡，春风生彩笔。

到处便留题，奚囊未萧瑟。茶山春正深，登堂讲儒术。

士习振颓纲，青衿知表率。桃李渐成蹊，问奇争入室。

舞雩随咏归，童冠非一一。先生胜事多，遐想聊髣髴。

倘念山中人，报我毋遗失。
句
顾效古（唐代）

孤舟发处沙鸥起，明月落时江水寒。
晋冀纪行十四首 其六 盌子城
徐贲（元代）

前登盌子城，山隘势欲逼。路回土峭绝，傍夹千仞壁。

石状如矩斲，巨细总方直。无泉土脉死，草木尽改色。

高巅有保障，重门闭重棘。阴惨行人险，恶意叵易测。

信知狐鼠辈，得在此中匿。我生好壮观，努力更攀陟。

立久日将晡，浮云渺乡国。
脩竹芙蓉
管讷（明代）

水仙小队自成双，袅袅霓旌引翠幢。一夜湘君头尽白，西风离思满秋江。
孟子 为贫而仕
陈普（宋代）

君子入官须事道，仕而非道似非常。抱关击柝虽卑贱，职分终然不可忘。
和麟游王令雪中见忆
张舜民（宋代）

麟游小雪近家山，归思连云不可攀。
珍重岁寒惟白桧，忽飘幽韵到人间。
庚辰迎春日金果晚翠楼小集一首
黄省曾（明代）

青苑迎东气，朱楼衔午杯。竹筵逢早集，山日属春开。

入岁翻年惜，怜时作世哀。吴宫杨柳色，行见碧条回。
习惯说
刘蓉（清代）

蓉少时，读书养晦堂之西偏一室，俯而读，仰而思，思有弗得，辄室绕室以旋。室有洼，径尺，浸淫日广。每履之，足苦踬焉。既久而遂安之。

一日，父来室中，语之，顾而笑曰：“一室之不治，何以天下家国为？”命童子取土平之。后蓉复履，蹶然以惊，如土忽隆室者。俯视，地坦然，则既平矣。已而复然。又久而后安之。

噫！习之中人甚矣哉！足之履平地，而不与洼适也，及其久，则洼者若平，至使久而即乎其故，则反窒焉而不宁。故君子之学，贵乎慎始。
绍熙辛亥九月四日雨後白龙挂西北方复雨三日
陆游（宋代）

长空黮闇如欲夜，白龙腾拏见云罅，鳞间出火光照江，尾卷风霆雨如射。
老人百岁见未曾，儿童闭门伏床下，发毛惨凛谁复支，性命么微不禁吓。
登场已叹禾生耳，出户仍愁泥没胯。
皇天生民岂不爱，龙亦何心败吾稼！父老相看出无策，揽涕顿颡号枌社。
移床避漏我亦忙，秉烛题诗寄悲吒。
同傅木虚刘安元童仲良游五仙观
黎民表（明代）

玉京琳殿海东湄，上客琴尊得共移。仙隐已经羊化后，吏情休叹凤衰时。

池空半落流云影，松古偏馀积雪枝。应是丹台曾籍记，喜于莲社结幽期。
咏史诗。东晋
胡曾（唐代）

石头城下浪崔嵬，风起声疑出地雷。

何事苻坚太相小，欲投鞭策过江来。
霜天晓角（和梅）
赵长卿（宋代）

雪花飞歇。好向前村折。行至断桥斜处，寒蕊瘦、不禁雪。

韵绝。香更绝。归来人共说。最爱夜堂深迥，疏影占、半窗月。
句
周沔（宋代）

萤火不知人已去，夜深犹傍竹窗明
南湖书事五首 其三
张镃（宋代）

科树梯斜倚暮晖，犬声如蛤透疏篱。谢天排出江村景，副我凭栏一望时。
何亲邦仁将北上来别烟霞
湛若水（明代）

有客来烟霞，告我游燕北。送子以愁心，徘徊瞻斗极。
晚霁欲归三绝 其二
周紫芝（宋代）

花树窗前睡足时，斜阳忽到雨边枝。白头可笑闲居士，又写春晴入小诗。
句
释楚峦（宋代）

临水鹤窥行道影，隔云僧认读书声。
柬刘子缙省郎
龚敩（明代）

何处还堪一举杯，城南风软少尘埃。青山满郭游人醉，芳草迎车使者来。

村店野桥郊远近，禅宫仙馆路萦回。落花随意飘红雨，飞絮多情点绿苔。

诗思漫因临眺得，笑颜非为管弦开。琅峰晓日光如洗，灵岫春云雪作堆。

樗栎每惭淹薄宦，菁峨今喜育英才。辕门有鹄弯弧出，泮水无芹采藻回。

樯燕留人浑不断，杜鹃啼血莫相催。山中亦有桃千树，何必刘郎去后栽。
阅古堂八咏 其四 叠石
韩琦（宋代）

叠叠云根渍古苔，烟峦随指在庭阶。主人未有铭功处，日视崔嵬激壮怀。
城上乔木
孔武仲（宋代）

城上苍虬困不醒，春阳已半未回青。
只应一夜新雷震，渐放繁枝拥日星。
长安里中闻猿
吴融（唐代）

夹巷重门似海深，楚猿争得此中吟。一声紫陌才回首，

万里青山已到心。惯倚客船和雨听，可堪侯第见尘侵。

无因永夜闻清啸，禁路人归月自沈。
遂州南江别乡曲故人
陈子昂（唐代）

楚江复为客，征棹方悠悠。故人悯追送，置酒此南洲。

平生亦何恨，夙昔在林丘。违此乡山别，长谣去国愁。
湖上遇道翁乃峡中旧所识也
陆游（宋代）

大骂长歌尽放颠，时时一语却超然。
扫空百局无棋敌，倒尽千超是酒仙。
巴峡相逢如昨日，山阴重见亦前缘。
细思合辱先生友，二十年来不负天。
致仕辞朝
万盛（明代）

衰老从前久不支，空矜际遇托明时。每忧职事心堪折，深藉言官拯力疲。

行止乾坤皆自在，荣枯天地亦何私。怀恩欲报应无日，恋阙沉吟有所思。
少年游（十之五·林钟商）
柳永（宋代）

淡黄衫子郁金裙。长忆个人人。文谈间雅，歌喉清丽，举措好精文。

当初为倚深深宠，无个事、爱娇嗔。想得别来，旧家模样，只是翠蛾颦。
风人一绝
孔平仲（宋代）

须烦玉手自操刀，便趁槐芽作冷淘。剩泼葱油抹羊肉，不嫌潇洒爱萧骚。
蓝田溪杂咏二十二首。砌下泉
钱起（唐代）

穿云来自远，激砌流偏驶。能资庭户幽，更引海禽至。
赠徐郎诗
费昶（南北朝）

汉水如鸡，昆山抵鹊。维皇多士，譬兹珠璞。皎皎名驹，昂昂野鹤。

思发泉涌，纸飞云落。射策除郎，明经拜爵。家盈鞶帨，人有丹雘。

车载斗量，束之高阁。

并海之斥，奕叶才雄。北邻稷下，南接淹中。礼无变俗，乐有正风。

舆人善诵，君子固穷。坐腰青紫，俯拾三公。

曰子大夫，有声有度。山东只立，关西独步。奋翮高云，扬镳远路。

王侯十辟，英杰三顾。貌若断山，心如武库。

昔闻旧矣，寤寐咏歌。我刺未书，君骖肯过。爱而不见，独抱萦波。

晨瞻洛汭，夕望江沱。方年已叔，乃遇萧何。

何用好仁，从游则变。何用祛鄙，万顷斯见。子亦绝伦，争驱前彦。

斧藻其德，雕龙其绚。

殷勤胶漆，留连琴酒。居徒壁立，妪亦粗丑。纺绩江南，躬耕谷口。

庭中三径，门前五柳。子若弹冠，余当结绶。
次韵稚川
黄庭坚（宋代）

平生万里兴，敛退著寸尺。
向来类窃鈇，少日已争席。
曩过招提饭，惬当易为适。
食鲑如举士，名下无遗索。
谈余天雨花，茶罢风生腋。
谁言尘土中，有此坐上客。
言前倾许可，胸次开堛塞。
同是蠹鱼痴，还归理编册。
长安千门雪，蟹黄熊有白。
更约载酒行，无为守岑寂。
送章季万户部
王洋（宋代）

吴人不授馆，楚人不分田。
此身天地间，泛若不击船。
忆昨罢吏役，白鸥同一川。
欲乘万里风，短翼无夤缘。
使君霤宇大，下庇千万贤。
鸡鸣度关客，亦到尊俎前。
贱子忝夙分，今已三四传。
尝许策蹇步，十驾困屡鞭。
公文如摛华，公笔如修椽。
和端色五采，密补造化权。
浮沉即异路，会合真可怜。
我无三径地，直欲参四禅。
后会宽作程，望舍圆复圆。
他年赤松子，问讯玉堂仙。
腊月望泊舟钓台滩下赋诗既而登婺女明远楼诵
陈傅良（宋代）

行藏独倚少陵楼，怨鹤愁猿孰与俦。
尝与万人争魏阙，何如一壑老菟裘。
追随士友从君好，领略江山自此游。
急趁梅花理妇棹，双溪为我亦西流。
梅花五首 其二
刘克庄（宋代）

糁地纷纷著树稀，岁华摇落惨将归。世间尤物难调护，寒怕开迟暖怕飞。
西楼怨为孔宗鲁悼亡作
樊阜（明代）

莺啼燕语春漫漫，落花飞絮吹作团。
雨歇西楼晚晴薄，弦丝调短催长叹。
玉镜台前金剪闲，翠销帐软留余寒。
半壁银灯堕煤小，回文锦断脂香干。
魫窗月白光如洗，双泪如铅洒髹几。
梧桐音冷么凤鸣，屏山暗结愁云紫。
湘渚飞霜陨兰茝，些断巫阳招不起。
瑶池青鸟几时回，幽怨呜呜咽江水。
秉文以田事入村归而寄之二首
赵蕃（宋代）

村村获稻急，得得跨驴行。
别野片时役，好诗无数成。
羸躯难并出，病眼待渠明。
落日斜犹挂，凉风晚更生。
答刘仲美
王令（宋代）

莽莽晴川水，寥寥病客舟。
来随风浩荡，去逐雨淹留。
生计梁边燕，归心海上鸥。
多惭故人句，欹卧一长讴。
次韵见寄喜雨
释德洪（宋代）

议郎诗胆久崔嵬，敏句无烦急雨催。玉局波澜嗟已绝，少陵风力赖追回。

荡晴香雾吹红藕，迥地花茵叠紫苔。静极凉生闻剥啄，渡湘知有道人来。
寄丘二十二谦之
朱多炡（明代）

丘郎一官一再左，手版三投三不可。进退艰如踯躅羊，功名涩似威蕤琐。

忆昔与子初结欢，觞咏浣韨章江干。别来忽下阆中命，五马重歌蜀道难。

阆中君家旧治域，父子分符如画一。耆旧摩挲去后碑，少年捃拾毛中迹。

纵有诗名天地间，那能相见一开颜。我擅秦声君楚舞，醉望城头千仞山。

君当强仕不得意，我尚沉冥未知止。与君各自斗身强，四十头颅已如此。
南歌子·游赏
苏轼（宋代）

山与歌眉敛，波同醉眼流。游人都上十三楼。不羡竹西歌吹、古扬州。
菰黍连昌歜，琼彝倒玉舟。谁家水调唱歌头。声绕碧山飞去、晚云留。
和龚实之闻虏人败盟
黄公度（宋代）

请缨未系单于颈，置火面然董卓脐。
列郡奔驰喧羽檄，圣朝哀痛下芝泥。
盟寒关陇无来使，春晚江淮有战鼙。
十载枕边忧国泪，不堪幽梦破晨鸡。
主簿昨示喜雨之作末章用李文饶故事非所敢闻
虞俦（宋代）

朝来一穗看炉烟，遽挽银河下九天。
东海不冤私自幸，南阳高卧且随缘。
佳名德雨闻前代，尺字商霖证昔年。
老子婆婆那辨此，两翁心印有人传。
木兰花慢·维摩居士室
刘克庄（宋代）

维摩居士室，晨有鹊、噪檐声。排闼者谁欤，冶容袨服，宝髻珠璎。疑是毗耶城里，那天魔、变作散花人。姑射神仙雪艳，开元妃子春酲。鄜延第一次西京。姚魏是知名。向欧九记中，思公屏上，描画难成。一自朝陵使去，赚洛阳、花鸟望升平。感慨桑榆暮景，抉挑草木微情。
蔡州路中作五首寄都下 其五
刘攽（宋代）

朱轮驷马锦障泥，郡守官仪足品题。自是老身无宿分，卧乘篮舁一鸡栖。
赠王山人
白居易（唐代）

闻君减寝食，日听神仙说。暗待非常人，潜求长生诀。

言长本对非，未离生死辙。假使得长生，才能胜夭折。

松树千年朽，槿花一日歇。毕竟共虚空，何须夸岁月。

彭殇徒自异，生死终无别。不如学无生，无生即无灭。
送至洪沙弥赴上元受戒（上元江中蔡州有梁戒坛）
皎然（唐代）

不肯资章甫，胜衣被木兰。今随秣陵信，欲及蔡州坛。

野寺钟声远，春山戒足寒。归来次第学，应见后心难。
襄阳曲
施肩吾（唐代）

大堤女儿郎莫寻，三三五五结同心。

清晨对镜理容色，意欲取郎千万金。
过德清
姜夔（宋代）

溪上佳人看客舟，舟中行客思悠悠。
烟波渐远桥东去，犹见阑干一点愁。
浔阳晚舟
翁万达（明代）

浔阳烟雨外，日暮榜人稀。野水连天阔，江村带岸移。

鱼龙沾欲动，凫鹭湿安归。去路仍淹沌，问津多是非。
送陈文鸣 其一
边贡（明代）

郁郁深涧松，冬夏不改青。濯濯江柳花，随波化流萍。

羡彼五陵客，终朝宴芳腥。三楚多秀士，皓首穷六经。

谁为尺一书，荐之升王廷。
龙江待风
王尚辰（清代）

才别青溪第一程，扁舟泊处晚潮生。乌啼老木霜无迹，雁渡寒江月有声。

振触乡愁倾薄酒，商量画稿剪孤檠。朝来顺水扬舲去，两岸青山递送迎。
勘灾
王梦雷（宋代）

散吏驰驱踏旱邱，沙尘泥土掩双眸。
山中树木减颜色，涧畔泉源绝细流。
处处桑麻增太息，家家老幼哭无收。
下官虽有忧民泪，一担难肩万姓忧。